ഫാർമസി
ക്ലിനിക്കൽ ഫാർമസി സേവനങ്ങൾ
വിദേശ രാജ്യങ്ങളിൽ ഫാർമസി സേവനങ്ങൾ വളരെയധികം വികസിച്ചതാണ്. ഇവ ഹോസ്പിറ്റൽ ഫാർമസി, ക്ലിനിക്കൽ ഫാർമസി, കമ്മ്യൂണിറ്റി ഫാർമസി, ഇന്റർനെറ്റ്‌ ഫാർമസി എന്നിങ്ങനെ പല രീതിയിൽ കാണാം. വികസിത രാജ്യങ്ങൾ ക്ലിനിക്കൽ ഫാർമസി സേവനങ്ങൾക്ക് ചിലപ്പോൾ ചെറിയ തുക ഈടാക്കാറുണ്ട്. അവിടങ്ങളിൽ രോഗികളുടെ കിടക്കക്ക് സമീപം വരെ ഫാര്മസിസ്റ്റിന്റെ സേവനം ലഭ്യമാകാറുണ്ട്. ഇവയെ 'ബെഡ് സൈഡ് ഫാർമസി' എന്ന് വിളിക്കുന്നു. ഇത് കൂടാതെ ആശുപത്രികളിൽ പ്രത്യേക ക്ലിനിക്കൽ ഫാർമസിയും പ്രവർത്തിച്ചു വരുന്നു. മരുന്നുകൾ കൃത്യ സമയത്ത്, കൃത്യ അളവിൽ, സുരക്ഷിതമായി രോഗിക്ക് ലഭ്യമാക്കുക എന്നതാണ് ഇതിന്റെ ഉദ്ദേശം. അമേരിക്കൻ ഐക്യനാടുകൾ, കാനഡ, യുകെ, ജർമ്മനി തുടങ്ങിയ യൂറോപ്യൻ രാജ്യങ്ങൾ, ഓസ്ട്രേലിയ തുടങ്ങിയ രാജ്യങ്ങളിൽ ആരോഗ്യ സംബന്ധമായ വിവിധ സേവനങ്ങൾ, കുത്തിവെപ്പുകൾ, സൗന്ദര്യവർദ്ധക വസ്തുക്കൾ എന്നിവയും ഫാർമസിയിൽ ലഭ്യമാണ്. ഇതിനെ 'ഹെൽത്ത്‌ ആൻഡ് ബ്യൂട്ടി' സേവനങ്ങൾ എന്ന് വിളിക്കുന്നു. അമേരിക്കയിലും യൂറോപ്പിലും ഫാർമസിയോട് ചേർന്ന് ചികിത്സ നൽകുവാൻ വേണ്ടി ഒരു പ്രത്യേക മുറി പലപ്പോഴും സജ്ജമാക്കിയിരിക്കും. രക്തത്തിലെ ഗ്ളൂക്കോസിന്റെ അളവ്, പ്രമേഹ ചികിത്സ, രക്ത സമ്മർദം, ഹൃദയ സംബന്ധമായ രോഗങ്ങൾ, കാൻസർ തുടങ്ങിയ ജീവിതശൈലി രോഗങ്ങൾ, വാക്സിനേഷൻ, പുകവലി, അതിമദ്യാസക്തി, ഗർഭനിരോധന മാർഗങ്ങൾ, ലൈംഗികവും പ്രത്യുത്പാദനപരവുമായ ആരോഗ്യ പ്രശ്നങ്ങൾ, സൗന്ദര്യ പ്രശ്നങ്ങൾ തുടങ്ങിയ ധാരാളം രോഗങ്ങൾക്ക് ഇത്തരം കേന്ദ്രങ്ങളിൽ ശാസ്ത്രീയമായ പരിശോധനയും ചികിത്സയും ലഭ്യമാണ്. വികസിത രാജ്യങ്ങളിൽ ഡോക്ടർ രോഗനിർണ്ണയം നടത്തുകയും, ചിലപ്പോൾ മരുന്നിന്റെ ചേരുവ മാത്രം ശുപാർശ ചെയ്യുകയും ആശുപത്രി ഫാർമസിസ്റ്റ് മരുന്നുകളുടെ ബ്രാൻഡ്, അളവ്, കഴിക്കേണ്ട സമയം എന്നിവ നിശ്ചയിച്ചു രോഗിക്ക് നൽകുകയും രോഗിയെ ഇരുത്തി ആശയവിനിമയം നടത്തുകയും ചെയ്യുന്നത് കാണാം. കോവിഡ് 19 ഉൾപ്പടെയുള്ള പ്രതിരോധ വാക്സിനുകൾ, മറ്റു കുത്തിവെപ്പുകൾ, സാന്ത്വന ചികിത്സ എന്നിവയും വിദഗ്ദ പരിശീലനം നേടിയ ഫാർമസിസ്റ്റിന്റെ നേതൃത്വത്തിൽ ലഭ്യമാക്കിയിട്ടുണ്ട്. തങ്ങൾ നൽകുന്ന സേവനങ്ങളെപ്പറ്റിയുള്ള വിവരങ്ങൾ ജനങ്ങൾക്ക് കാണാവുന്ന രീതിയിൽ മിക്ക ഫാർമസിയിലും പ്രദർശിപ്പിക്കാറുണ്ട്. ഇത് ജനങ്ങൾക്ക് തങ്ങൾക്ക് ലഭ്യമാകുന്ന സേവനങ്ങളെ പറ്റി ബോധവാന്മാരാകാൻ സഹായകരമാകുന്നു. കമ്മ്യൂണിറ്റി ഫാർമസികൾ ആശുപത്രികളും ലാബുകളുമായി ചേർന്നു പ്രവർത്തിക്കുകയും, കുറിപ്പടികൾ ഓൺലൈൻ ആയി ശേഖരിച്ചു വീടുകളിലേക്ക് മരുന്ന് എത്തിച്ചു കൊടുക്കുന്ന സംവിധാനവും കാണാം. ആരോഗ്യ സംബന്ധമായ വിഷയങ്ങളിൽ സർക്കാരിന്റെ ആരോഗ്യവകുപ്പുമായി ചേർന്നും സ്വതന്ത്രമായും ബോധവൽക്കരണം നടത്തുവാനും ഇവ മുന്നിലാണ്. യുകെയിൽ ഏതെല്ലാം രോഗങ്ങൾക്ക് ഫാർമസിയിൽ ചികിത്സ ലഭിക്കുമെന്ന് എൻഎച്ച്എസ് (NHS) അവരുടെ വെബ്സൈറ്റിൽ വ്യക്തമാക്കുന്നുണ്ട്. യൂകെയിൽ ആന്റിബയോട്ടിക്‌ ഉൾപ്പടെയുള്ള മരുന്നുകൾ നൽകുവാൻ ഫാർമസിസ്റ്റിനു അവകാശം ഉണ്ട്. രോഗങ്ങൾ, അവയുടെ ചികിത്സ, മരുന്നുകളുടെ ഉപയോഗം എന്നിവയെ സംബന്ധിച്ചു ശാസ്ത്രീയമായ പഠനം അവിടുത്തെ ഫാർമസിസ്റ്റുകൾക്ക് ലഭ്യമാക്കിയിട്ടുണ്ട്. പല ഫാർമസികളും കാൻസർ, പോഷകാഹാരം, മാനസിക ആരോഗ്യം തുടങ്ങിയ ആരോഗ്യപരമായ വിഷയങ്ങളിൽ ബോധവൽക്കരണം നടത്തുന്നതും സാധാരണമാണ്. അവിടങ്ങളിൽ ഫാർമസിസ്റ്റുകൾക്ക് ആശുപത്രിയിൽ രോഗിയുടെ കിടക്കക്ക് സമീപം പരിശീലനവും നൽകുന്നുണ്ട്.‌ മാത്രമല്ല വർഷംതോറും രെജിസ്ട്രേഷൻ പുതുക്കലുമായി ബന്ധപെട്ടു പണമടച്ചു ഓൺലൈൻ രീതിയിൽ പഠനവും നിർബന്ധമാക്കിയിട്ടുണ്ട്. വിദേശ രാജ്യങ്ങളിൽ ഫാർമസി പഠന കാലയളവിൽ ഫാർമക്കോതെറാപ്യുട്ടിക്സ്, ക്ലിനിക്കൽ ഫാർമസി, പത്തൊളജി, ടോക്സിക്കോളജി തുടങ്ങിയ വിഷയങ്ങളിൽ ആഴത്തിലുള്ള അറിവു ഉണ്ടാകുന്ന തരത്തിലാണ് സിലബസ് ക്രമീകരിച്ചിരിക്കുന്നത്. പ്രത്യേകമായി ക്ലിനിക്കൽ പരിശീലനം ആവശ്യമുള്ള ഫാർമസിസ്റ്റിനു അതിനുള്ള ഹ്രസ്വമായ പരിശീലനം നൽകുന്ന ധാരാളം കോഴ്സുകളും ലഭ്യമാണ്. ഇതിൽ പലതും ഫാർമസി കൗൺസിലും സർവകലാശാലകളും ചേർന്നു നടത്തുന്നവയാണ്. ഇവ ആരോഗ്യ പരിപാലനത്തിന്റെ എല്ലാം മേഖലകളെയും രോഗങ്ങളെയും പരിശോധനകളെയും ചികിത്സ രീതികളെയും മരുന്നുകളെയും സമഗ്രമായി ഉൾക്കൊള്ളിച്ചുള്ളതാണ്. ഇതിന് പ്രായപരിധി ഇല്ല. ഇത് കാലാകാലം ഫാർമസിസ്റ്റിന്റെ അറിവ് വിപുലപ്പെടുത്തുവാനും കൂടുതൽ മെച്ചപ്പെട്ട സേവനങ്ങൾ നൽകുവാനും ഫാർമസികൾക്ക് സഹായകരമാകുന്നു. അതിനാൽ ക്ലിനിക്കൽ ഫാർമസിസ്റ്റ് ഒരു ഡോക്ടറെ പോലെയോ നഴ്സിനെ പോലെയോ വിപുലമായ സേവനങ്ങൾ അടിയന്തര ഘട്ടത്തിൽ രോഗികൾക്ക് നൽകി വരുന്നു. കൂടാതെ പ്രധാന ഫാർമസിസ്റ്റിനെ സഹായിക്കാൻ ഫാർമസി ടെക്‌നിഷ്യൻ, ഫാർമസി അസിസ്റ്റന്റ്, ഡിസ്‌പെൻസർ തുടങ്ങിയ പരിശീലനം നേടിയ ജീവനക്കാരെയും നിയമിക്കാറുണ്ട്. ചുരുക്കത്തിൽ ജനങ്ങൾക്ക് എളുപ്പത്തിൽ ആശ്രയിക്കാവുന്ന ഒരു ആരോഗ്യകേന്ദ്രം പോലെ തന്നെയാണ് വികസിത രാജ്യങ്ങളിൽ ഫാർമസികൾ പ്രവർത്തിച്ചു വരുന്നത്.